EKH มั่นใจรายได้ปีนี้โตเกิน 10% รับยอดคนไข้เพิ่ม-รุกขยายศูนย์บริการ
EKH มั่นใจรายได้ปีนี้โตเกิน 10% รับยอดคนไข้เพิ่ม-รุกขยายศูนย์บริการ
26 ก.พ. 2562

นายแพทย์อำนาจ เอื้ออารีมิตร กรรมการและผู้อำนวยการโรงพยาบาล บริษัท เอกชัยการแพทย์ จำกัด (มหาชน) หรือ EKH เปิดเผยว่า ทิศทางธุรกิจปีนี้ยังคงขยายตัวได้อย่างต่อเนื่องจากปีที่ผ่านมา โดยบริษัทฯ มีแผนรุกขยายศูนย์ให้บริการด้านต่าง ๆ อย่างเข้มข้น โดยเฉพาะศูนย์กุมารเวช, ศูนย์ไตเทียม รวมถึงการปรับปรุงห้องพักผู้ป่วย ซึ่งจะทำให้มีจำนวนเตียงเพิ่มขึ้นอีก 60 เตียงจากเดิม 86 เตียง
ขณะที่ศูนย์ผู้มีบุตรยาก (IVF) สาขาพระราม 9  เปิดให้บริการได้เต็มปี ทำให้สามารถรองรับคนไข้ที่มาใช้บริการได้เพิ่มขึ้น บริษัทฯ จึงได้ปรับเป้าหมายจำนวนคนไข้ที่จะมาใช้บริการเพิ่มขึ้นเป็น 300 ราย/ปี จากเดิมที่ 200 ราย/ปี สูงขึ้นจากปี 2561 ที่ 120 ราย/ปี  จึงทำให้มั่นใจว่ารายได้ปีนี้จะเติบโตตามเป้าไม่ต่ำกว่า 8-10%  ส่วนอัตรากำไรขั้นต้นคาดว่าจะอยู่ที่ระดับ 35-40%
ขณะที่ผลประกอบการงวดปี 2561  (สิ้นสุดวันที่ 31 ธันวาคม 2561) ว่า มีกำไรสุทธิ 117.21 ล้านบาท    เพิ่มขึ้น 33.38 ล้านบาท หรือ 39.82% จากช่วงเดียวกันของปีก่อนมีกำไรสุทธิ 83.38 ล้านบาท  ขณะที่รายได้รวมเท่ากับ 654.29 ล้านบาท เพิ่มขึ้น 113.31 ล้านบาท หรือ 20.95% จากช่วงเดียวกันของปีก่อนอยู่ที่ 540.98 ล้านบาท
สำหรับสาเหตุที่ผลการดำเนินงานปรับตัวเพิ่มขึ้นดังกล่าว  เนื่องจากมีรายได้จากกิจการโรงพยาบาลเพิ่มขึ้น จากจำนวนครั้งของผู้ป่วยนอกและผู้ป่วยใน ที่เข้ารับบริการ การตรวจสุขภาพนอกสถานที่ และรายได้ที่เพิ่มขึ้นจากการเปิดศูนย์ผู้มีบุตรยาก หรือศูนย์เด็กหลอดแก้ว (IVF) ซึ่งได้รับการตอบรับจากลูกค้าเป็นอย่างดี  จึงทำให้รายได้และกำไรปรับตัวเพิ่มขึ้นอย่างมีนัยสำคัญ
ทั้งนี้จากผลการดำเนินงานที่ยังอยู่ในทิศทางที่ดี คณะกรรมการบริษัท จึงได้มีมติอนุมัติให้จ่ายเงินปันผล สำหรับงวดปี 2561 ให้กับผู้ถือหุ้นเป็นเงินสด ในอัตราหุ้นละ 0.165 บาท  จำนวน 600 ล้านหุ้น รวมเป็นเงินปันผลทั้งสิ้น 99.00 ล้านบาท โดยกำหนดให้ผู้ถือหุ้นที่จะมีชื่อปรากฏ ณ วันกำหนดรายชื่อผู้ถือหุ้น (Record Date) ในวันที่ 2 พฤษภาคม 2562  และกำหนดวันจ่ายเงินปันผล ในวันที่ 16 พฤษภาคม 2562
“ผลประกอบการงวดปี 61 ของ EKH ออกมาเป็นที่น่าพอใจอย่างยิ่ง ซึ่งถือเป็นผลการดำเนินงานที่ไม่เคยปรากฎมาก่อนนับตั้งแต่ก่อตั้งบริษัทมา เป็นผลสืบเนื่องมาจากการร่วมมือกันของทุกฝ่ายในบริษัทฯ ที่ผลักดันให้ธุรกิจของ EKH  ก้าวไปข้างหน้าอย่างแข็งแกร่ง จากผลการดำเนินงานที่ยังเติบโตได้อย่างต่อเนื่อง คณะกรรมการบริษัทฯ จึงได้มีอนุมัติให้จ่ายเงินปันผลให้กับผู้ถือหุ้นเพื่อเป็นขวัญและกำลังใจให้กับผู้ถือหุ้น โดยบริษัทฯ ยังคงมุ่งมั่นขยายธุรกิจ เพื่อสร้างการเติบโตทั้งรายได้และกำไรให้เติบโตอย่างยั่งยืน   เพื่อผลักดันธุรกิจของกลุ่มบริษัทฯให้เติบโตได้อย่างแข็งแกร่งยิ่งๆ ขึ้นไป” นายแพทย์อำนาจ กล่าว